Temeljem odredbi članka 95. stavak 2. Zakona o komunalnom gospodarstvu („Narodne novine“ broj 68/18, 110/18, 32/20) i članka 30. Statuta Općine Privlaka (“Službeni glasnik Zadarske županije” broj 05/18) Općinsko vijeće Općine Privlaka na svojoj 34. sjednici održanoj dana 22. prosinca 2020. godine donijelo je

**ODLUKU**

**o oslobađanju obveze plaćanja komunalne naknade za poslovni prostor i građevinsko zemljište koje služi obavljanju poslovne djelatnosti na području Općine Privlaka**

Članak 1.

Ovom Odlukom utvrđuje se oslobođenje obveze plaćanja komunalne naknade za poslovni prostor i građevinsko zemljište koje služi obavljanju poslovne djelatnosti na području Općine Privlaka uslijed nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu nastalu povodom epidemije bolesti COVID-19.

Članak 2.

Slijedom utvrđenja iz članka 1. ove Odluke, a radi ublažavanja negativnih gospodarskih posljedica uzrokovanih epidemijom oslobađaju se obveze plaćanja komunalne naknade oni poslovni prostori i građevinska zemljišta koja služe obavljanju poslovne djelatnosti na području Općine Privlaka počevši od 28. studenog 2020. odnosno od dana stupanja na snagu Odluke Stožera civilne zaštite Republike Hrvatske o nužnim mjerama kojima se ograničavaju okupljanja i uvode druge nužne epidemiološke mjere i preporuke radi sprječavanja prijenosa bolesti COVID-19 putem okupljanja (Narodne novine, broj 131/20) pa do ukidanja mjera zabrane rada i to za one ugostiteljske objekte i objekte svih ostalih djelatnosti koje su pogođene krizom izazvane epidemijom virusa COVID – 19 i zbog zabrane rada nisu mogli obavljati svoju djelatnost.

Članak 3.

Za podmirene obveze za prosinac neće se vršiti povrat sredstava, već će se izvršiti prijeboj s budućim davanjima za razdoblje nakon ukidanja mjera.

Članak 4.

Za provedbu ove Odluke zadužuje se Jedinstveni upravni odjel Općine Privlaka.

Članak 5.

Ova Odluka stupa na snagu prvog dana od dana objave, a objaviti će se u Službenom glasniku Zadarske županije.

KLASA: 363-03/20-01/02

URBROJ: 2198/28-01-20-1

OPĆINSKO VIJEĆE

Predsjednik

Nikica Begonja